โบรกฯ แนะเก็บ SCC หลังร่วง 12 บ. ให้เป้า 600 บ.
SCC ร่วง 12 บ. โดย ณ เวลา 10.48 น. ราคาอยู่ที่ 480 บ. ลบ 12 บ. หรือ 2.44% สูงสุดที่ 486 บ. ต่ำสุดที่ 476 บ. มูลค่าซื้อขายที่ 556.20 ลบ.ด้าน บล.เมย์แบงก์ กิมเอ็ง (ประเทศไทย) แนะ “ทยอยซื้อ” ให้เป้า 600 บ.
23 ก.ย. 2558

ผู้สื่อข่าวรายงานว่า ราคาหุ้นบริษัท ปูนซิเมนต์ไทย จำกัด(มหาชน) หรือ SCC ณ เวลา 10.48 น. ราคาอยู่ที่ 480 บาท ลบ 12 บาท หรือ 2.44% สูงสุดที่ 486 บาท ต่ำสุดที่ 476 บาท มูลค่าซื้อขายที่ 556.20 ล้านบาท ขณะที่ดัชนีตลาดหุ้นไทยโดยรวมลบ 0.68%
 
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ราคาหุ้น SCC เช้านี้ปรับตัวลง คาดว่าจะเป็นไปตามภาวะตลาด เนื่องจาก SCC เป็นหุ้นบิ๊กแคป ซึ่งอาจโดนลดน้ำหนัก ทั้งนี้ตลาดหุ้นอื่นในภูมิภาคเอเชียเช้านี้ต่างก็ปรับตัวลงกัน หลังจากที่ตัวเลข PMI ภาคการผลิตของจีนเช้านี้ออกมาต่ำกว่าตลาดคาด
อย่างไรก็ตาม ยังคงแนะให้ “ทยอยซื้อสะสม” หุ้น SCC เนื่องจากเป็นหุ้นที่มีปัจจัยพื้นฐานดี และได้ประโยชน์จากราคาน้ำมันปรับตัวลงด้วย ซึ่งจะทำให้ราคาปิโตรเคมีมีโอกาสที่จะปรับตัวขึ้นได้ นอกจากนี้ยังได้ประโยชน์จากโครงการภาครัฐฯ ด้วย รวมทั้งยังเป็นหุ้นที่ให้ปันผลอยู่ในเกณฑ์ที่ดี พร้อมให้ราคาเป้าหมายไว้ที่ 600 บาท/หุ้น